A BIZOTTSÁG HATÁROZATA
(2008. április 25.)
a 2003/85/EK tanácsi irányelv XI. mellékletének a ragadós száj- és körömfájás élővírusának kezelésére feljogosított laboratóriumok jegyzékének tekintetében történő módosításáról
(az értesítés a C(2008) 1577. számú dokumentummal történt)
(EGT-vonatkozású szöveg)
(2008/339/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelvre (1) és különösen annak 67. cikke (2) bekezdésére,
mivel:
(1)
A 2003/85/EK irányelv a ragadós száj- és körömfájás kitörése esetén alkalmazandó minimális védelmi intézkedéseket, valamint az illetékes hatóságok és a gazdálkodó közösség betegséggel kapcsolatos tudatosságának és felkészültségének növelését célzó megelőző intézkedéseket ír elő.
(2)
A 2003/85/EK irányelvben előírt megelőző intézkedések tartalmazzák azt a rendelkezést, hogy a tagállamoknak gondoskodniuk kell arról, hogy a ragadós száj- és körömfájás élővírusának kutatás, diagnosztika vagy oltóanyaggyártás céljából történő kezelését csak az említett irányelv XI. mellékletében felsorolt, jóváhagyott laboratóriumok végezhessék.
(3)
A 2003/85/EK irányelv XI. mellékletének A. része a ragadós száj- és körömfájás élővírusának kutatási és diagnosztikai célból történő kezelésére feljogosított nemzeti laboratóriumok jegyzékét tartalmazza.
(4)
Dánia hivatalosan tájékoztatta a Bizottságot a ragadós száj- és körömfájást vizsgáló nemzeti referencialaboratóriumának irányítását illetően bekövetkezett változásokról.
(5)
Lettország és Szlovénia hivatalosan tájékoztatta a Bizottságot arról, hogy a ragadós száj- és körömfájást vizsgáló nemzeti referencialaboratóriumaik már nem teljesítik a 65. cikk d) pontjában szereplő biztonsági szabványokat, ezért azokat törölni kell a 2003/85/EK irányelv XI. mellékletének A. részéből.
(6)
Hollandia hivatalosan tájékoztatta a Bizottságot a ragadós száj- és körömfájást vizsgáló nemzeti referencialaboratóriumának nevét illetően bekövetkezett változásokról.
(7)
Biztonsági okokból fontos a 2003/85/EK irányelvben szereplő, a ragadós száj- és körömfájás élővírusának kezelésére feljogosított laboratóriumok jegyzékének frissítése.
(8)
Ennek megfelelően a 2003/85/EK irányelv XI. mellékletének A. részében szereplő, a ragadós száj- és körömfájás élővírusának kezelésére feljogosított laboratóriumok jegyzékét az e határozat mellékletében szereplő jegyzékkel kell helyettesíteni.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/85/EK irányelv XI. mellékletének A. része helyébe az e határozat mellékletében szereplő szöveg lép.
2. cikk
Ennek a határozatnak a tagállamok címzettjei.
Kelt Brüsszelben, 2008. április 25-én.